Jūratė Baranova

Jūratė Rubavičienė (Jūratė Baranova; 1955 m. gruodžio 15 d. Biržuose – 2021 m. vasario 4 d. Vilniuje) – filosofė, eseistė, literatūros kritikė, vadovėlių autorė.

Biografija 
Baigė Vilniaus 31-ąją (dabar Tuskulėnų) vidurinę mokyklą. 1972 m. pradėjo studijuoti filosofiją Vilniaus universitete. 1986 m. apgynė humanitarinių mokslų daktaro disertaciją „Pragmatistinė Viljamo Džeimso tiesos koncepcija“.

2004 m. išleido monografiją „XX amžiaus moralės filosofija: pokalbis su Kantu“. 2007 m. šio veikalu pagrindu Vilniaus universitete Filosofijos fakultete habilitacijos procedūros metu patvirtinta jos profesūra. 2006 m. išleido monografiją „Filosofija ir literatūra: priešpriešos, paralelės, sankirtos“. 2007 m. – „Nietzsche ir postmodernizmas“.

Išleido dvi eseistikos knygas: „Meditacijos: tekstai ir vaizdai“ ir „Baimė nuskęsti“.

Baranova buvo viena iš filosofinės didaktikos diegėjų Lietuvos vidurinėse ir aukštosiose mokyklose. 1995 m. savo studijų CEU Prahoje pagrindu išleido mokomąją priemonę „Politinė filosofija“.

2000 m. J. Baranova buvo apdovanota pirmąja Lietuvos švietimo ir mokslo ministerijos vadovėlių konkurso premija, už vadovėlį mokykloms „Filosofinės etikos chrestomatija XI–XII kl.“. 2004 m. apdovanota pirmąja Švietimo ir mokslo ministerijos aukštųjų mokyklų vadovėlių konkurso premija už vadovėlį aukštosioms mokykloms „Istorijos filosofija“.

Nuo 2014 m. buvo Lietuvos rašytojų sąjungos narė. Literatūrinis slapyvardis – Ana Audicka.

Veikla 

1978 m. Vilniaus universitete baigė psichologijos ir filosofijos studijas. 1991–2003 m. buvo Lietuvos edukologijos universiteto Filosofijos katedros docentė, 2003–2017 m. – Lietuvos edukologijos universiteto profesorė, nuo 2017 m. – Vilniaus universiteto Filosofijos fakulteto profesorė. Dėstė moralės filosofiją, filosofinę antropologiją, postmoderniąją filosofiją. Siejo filosofiją su intelektine terapija. Rašė apie filosofijos ir meno sandūras. Publikavo straipsnių kultūros žurnaluose „Kultūros barai“, „Dailė“, „Metai“, „Naujoji Romuva“, kultūros savaitraščiuose „Literatūra ir menas“, „Šiaurės Atėnai“, „Nemunas“. Buvo paskelbusi straipsnių leidiniuose „Mokslas ir gyvenimas“, „Gimtasis žodis“, „Prie Nemunėlio“. Savo parašytas esė skaitė LRT radijo laidoje „Kultūros savaitė“. Aktyviai dalyvavo tarptautiniame literatūros forume „Šiaurės vasara“ Jurbarke, „Literatūrinės žiemos“ renginiuose Panevėžyje. Buvo žurnalų „Problemos“, „Istorija“, „Athena“ redaktorių kolegijos narė.

Bibliografija

Monografijos 

 XX amžiaus moralės filosofija: pokalbis su Kantu. Vilnius: VPU leidykla, 2004. 379 p. ISBN 9955-516-62-3
 XX amžiaus moralės filosofija: pokalbis su Kantu. Antras papildytas leidimas. Vilnius: LEU leidykla, 2015. 418 p. ISBN 978-609-471-025-4
 Filosofija ir literatūra: priešpriešos, paralelės, sankirtos. Vilnius: Tyto alba, 2006. 452 p. ISBN 9986-16-524-5
 Nietzsche ir postmodernizmas. Vilnius: VPU leidykla, 2007. ISBN 978-9955-20188-5
 Milerius N., Žukauskaitė, A. Baranova, J. Sabolius, K., Brašiškis, L. Kinas ir filosofija. Kolektyvinė monografija, Vilnius : VU leidykla, 2013, skyriai : 1.2. Vaizdinys judėjimas ir baimės kinematografas, p. 37-59 ; 2.3. Kino filosofija : nuo teorinių prielaidų iki kinematografinių personažų, p. 91-112. ISBN 978-609-459-228-7.
 Jurgos Ivanauskaitės fenomenas: tarp siurrealizmo ir egzistencializmo. Vilnius: Tyto alba, 2014.

Vadovėliai aukštosioms mokykloms 

 Politinė filosofija. Vilnius: Pradai, 1995. 98 p. ISBN 9986-40-72-6
 Istorijos filosofija. Vilnius: Alma littera, 2000. 200 p. ISBN 9986-02-884-1
 Etika: filosofija kaip praktika. Vilnius:Tyto alba, 2002. 390 p. ISBN 9986-16-249-1

Vadovėliai vidurinėms mokykloms 

 Filosofinės etikos chrestomatija XI–XII kl. Sud. J. Baranova. Vilnius: Alma littera, 1998, 1999, 2001, 406 p. ISBN 9986-02-523-0
 Filosofija XI–XII kl. Baranova J., Sodeika T. Vilnius: Tyto alba, 2002, 447 p. ISBN 9986-16-250-5
 Filosofinė etika: aš ir tu. Vadovėlis X–XI kl. Vilnius: Alma littera, 2004. 272 p. ISBN 9955-08-532-0
 Filosofinė etika: prasmė ir laisvė. Vadovėlis XII kl. Vilnius: Alma littera, 2004, 287 p. ISBN 9955-08-533-9
 Filosofinė etika: aš ir tai. Vadovėlis X–XI kl. Baranova J., Sodeika T. Vilnius: Tyto alba, 2007, 132 p. ISBN 978-998-16-558-3
 Filosofija: žmogus. Vadovėlis XII kl. Baranova J., Sodeika T. Vilnius: Tyto alba, 2007, 192 p. ISBN 978-9986-16-559-0

Šaltiniai

Nuorodos 

 Jūratės Baranovos straipsniai etikos tema 
 Interviu „Šiaurės Atėnuose“ 
 Profesorės Jūratės Baranovos habilitacija 

Lietuvos filosofai
Lietuvos eseistai